ኢትዮጵያ በ2007 የዓለም የንግድ ድርጅት አባል ለማድረግ እየተሰራ ነው
አዲስ አበባ፤ ሰኔ 29/2005 (ዋኢማ) – ኢትዮጵያ የዓለም የንግድ ድርጅት አባል ለመሆን የምታደርገው የድርድር ሂደት በቀጣዮቹ ሁለት ዓመታት ስኬታማ እንደሚሆን  የንግድ ሚኒስቴር አስታወቀ።ሚኒስቴሩ ዛሬ ሰኔ 28/2005 የዓለም ንግድ ድርጅትና የኢትዮጵያን የአባልነት ሂደት በተመለከተ ለመገናኛ ብዙሃን ባለሙያዎች የግንዛቤ ማስጨበጫ መድረክ በማዘገጃት ማብራሪያ ሰጥቷል፡፡በንግድ ሚኒስቴር የንግድና የዘርፈ ብዙ ግንኙነት እንዲሁም የድርድር ዳይሬክተር አቶ ልሳነ ወርቅ ዛፉ እንዳሉት ኢትዮጵያ የድርጅቱ አባል ለመሆን የሚያስችላትን ጥያቄ ያቀረበችው እንደ አውሮፓውያን አቆጣጠር ከ2003 ጀምሮ ነው፡፡የአገሪቱን ብሄራዊ ጥቅም በማይጎዳ መልኩ የድርድሩ ሂደት እንዲጠናቀቅ በኢትዮጵያ በኩል ጥረቶች እየተደረጉ እንደሚገኝም ዳይሬክተሩ አስረድተዋል።መንግሥት ባስቀመጠው የእድገትና ትራንስፎርሜሽን እቅድ መሰረት በ2007 በጀት ዓመት በሦስተኛው ሩብ ዓመት ኢትዮጵያ የድርጅቱ አባል እንደምትሆን ገልጸዋል።የዓለም የንግድ ድርጅት እንደ አውሮፓውና አቆጣጠር በ1995 በ128 አባላት የተቋቋመ ድርጅት ሲሆን በአሁኑ ወቅት የአባላቱ ቁጥር 159 ደርሷል።የድርጅቱ አባል አገር ለመሆን ኢትዮጵያን ጨምሮ 34 አገራት ድርድር ላይ ናቸው ሲል ኢዜአ ዘግቧል፡